## Educació trasllada als centres educatius que l’empresa Tragsa assumirà des del dilluns la neteja dels lots de l’empresa Costa de Azahar Mes Net, SL

*** S’ha demanat als centres que faciliten hui mateix l’accés de la nova empresa per a poder valorar les condicions de cada un i iniciar la prestació del servici de manera immediata**

La Conselleria d’Educació, Cultura, Universitats i Ocupació, a través de la Direcció General de Centres Docents, ha comunicat este matí als centres educatius que l’empresa Tragsa assumirà des del dilluns 9 de setembre, dia d’inici del curs escolar, la neteja dels lots 1-AL01, 7-AL07 i 18-VL06, corresponents a l’empresa Costa de Azahar Mes Net, SL.

Així mateix, s’ha informat els centres que la nova empresa ha sol·licitat poder tindre accés hui a estos per a poder valorar les condicions de cada un a fi d’iniciar la prestació del servici de manera immediata. Per això, la Direcció General de Centres Docents ha sol·licitat als centres que faciliten l’accés a les instal·lacions al personal de l’empresa Tragsa.

En la comunicació als centres s’ha demanat, així mateix, que faciliten l’accés al personal de l’empresa Costa de Azahar Mes Net, SL, perquè puga retirar material i maquinària de neteja que tenia en les instal·lacions.

La Conselleria ha incoat esta setmana un procediment de rescissió de contracte amb l’empresa Costa de Azahar Mes Net, SL, i ha resolt la situació amb la màxima celeritat possible amb la finalitat que la neteja dels centres educatius puga dur-se a terme amb total normalitat davant del pròxim inici de curs escolar.

Fecha: 06/09/2024